**Коментар во однос на извршителскиот круг на к.д. торутра од чл.160 од предлог текстот за новиот КЗ**

 **„**Тој што во вршење на службата или кое било друго лице што постапува во службено својство...“ упатува на извршителски круг којшто е поширок од поимот на службено лице, што како таков е дефиниран во чл.130 од предлог текстот на КЗ (во спротивно, би се работело само за непотребно тавтолошко обременување на законскиот текст).

Во оваа смисла, ваквиот опис на (еден дел од) извршителскиот круг на к.д. тортура е во поголема мера усогласен со извршителскиот круг на којшто упатува дефиницијата за торутра содржана во Конвенцијата против тортура (чл.1), за разлика од актуелното законско решение.

(Ова делува дека е подобро законско решение од актуелното содржано во чл.142, за коешто (можеби погрешно) во Коментарот на КЗ (Матица, второ изменото издание, 2015), проф. В. Камбовски истакнува дека *„извршителскиот круг опфаќа лице што употребува сила, закана итн. во вршење на службата,* ***што значи дека се работи за службено лице****...“.* Во актуелниот КЗ извршителскиот круг опфатен со зборовите „тој што во вршење на службата...“ е употребен само кај 2 -две к.д. и тоа: „мачење и друго сурово, нечовечко или понижувачко постапување и казнување“ (чл.142) и кај к.д. „малтретирање во вршење на службата“ (чл.143). Но во коментарот на извршителскиот круг во однос на к.д. „малтретирање во вршење на службата“ (чл.143) се истакнува дека *„делото го врши* ***лице******во вршење на службата,*** *што ќе рече во врска со службата, во рамки на овластувањата што ги има при вршењето на својата службена должност. ...“,* што упатува на тоа дека во овој случај извршителскиот круг професорот не го поистоветил со службено лице.*)*

Извршителскиот круг на к.д. тортура (чл.160 од предлог текстот на КЗ), исто така, го опфаќа *„и лице*(то) *што поттикнато од* ***службено лице*** *или со негова изречна или премолчена согласност…“.*

Ако се прифати дека извршителскиот круг опфатен со предложениот законски текст: „Тој што во вршење на службата или кое било друго лице што постапува во службено својство...“ е поширок од поимот на службено лице, произлегува дека кругот на лица што можат да поттикнат или да (дадат) согласност (изрична или премолчена) е потесен и ограничен само на оние лице коишто би можеле да се подведат под дефиницијата за службено лице во чл.130 (новиот предлог текст на КЗ).

Во оваа смисла, работната група што го подготвува Законот можеби би требало дополнително да провери дали ваквото ограничување на кругот на лица што можат да поттикнат или да (дадат) согласност (изрична или премолчена) за да би можело делото да се подведе под поимот на тортура е во согласност со дефиницијата за поимот на торутра дефиниран во Конвенцијата против тортура.

Имено, во Конвенцијата не се прави органичување во однос на извршителскиот круг на лицата коишто можат да бидат непосредни извршители на дејствија што би се подвеле под поимот на тортура и оние коишто поттикнуваат, односно му даваат согласност или ги прифаќаат таквите дејствија на непосредниот извршител којшто го нема таквото (официјално) службено својство.

Како причина повеќе зошто работната група можеби треба дополнително да го преиспита ограничувањето на кругот на лица што можат да поттикнат или да (дадат) согласност (изрична или премолчена) е и начинот на којшто е дефиниран, односно истакнато значењето на поимот службено лице во новиот предлог текст на КЗ (чл.130). На прв поглед остава впечаток дека поимот во предлог текстот за новиот КЗ е потесен од оној што го опфаќа акутелниот текст на Кривичниот законик.

Во слична насока можеби треба да се разгледа и извршителскиот круг на к.д. „Малтретирање во вршење на службата“.